Biedrības

Latvijas Slidošanas asociācija

Statūti

# 1. nodaļa. Biedrības nosaukums

1.1. Biedrības nosaukums ir “LATVIJAS SLIDOŠANAS ASOCIĀCIJA” (turpmāk tekstā - LSA). Biedrības tulkojums angļu valodā ir “Latvian Skating Association”.

# 2. nodaļa. LSA mērķi

2.1. LSA mērķi ir:

2.1.1. veicināt ātrslidošanas, daiļslidošanas, sinhronās slidošanas, šorttreka sporta veidu attīstību Latvijas Republikā atbilstoši Starptautiskas Slidošanas Savienības (International Skating Union - ISU) izstrādātajiem standartiem, kurā LSA ir atjaunota 1991.gada 3. decembrī;

2.1.2. propagandēt veselīgu dzīvesveidu, iesaistot tautas masas slidošanas sporta nodarbībās;

2.1.3. nodrošināt Latvijas slidošanas sporta veidu izlašu komandu un sportistu piedalīšanos Olimpiskajās spēlēs, Pasaules un Eiropas čempionātos;

2.1.4. organizēt Latvijas čempionātus slidošanas sporta veidos;

2.1.5. organizēt slidošanas sporta veidu sacensības Latvijas Republikā, dodot iespēju tajās piedalīties iedzīvotāju grupām neatkarīgi no to sportiskās sagatavotības un vecuma;

2.1.6. Pieteikt sportistus citām starptautiskajām sacensībām;

2.2. LSA savā darbībā ievēro antidopinga konvencijas, Pasaules Antidopinga Aģentūras (WADA) prasības;

2.3. Informācija par LSA un tās rīkotajiem pasākumiem ir pieejama LSA oficiālajā mājas lapā [www.skatinglatvia.lv.](http://www.skatinglatvia.lv/)

1. **nodaļa. LSA darbības termiņš**

3.1. LSA ir nodibināta uz nenoteiktu laiku.

# 4. nodaļa. Biedru iestāšanās LSA, izstāšanās un izslēgšana

4.1. Par LSA biedru var kļūt Latvijas Republikas normatīvajos aktos noteiktā kārtībā reģistrēta juridiska persona, kuras darbība tieši saistīta ar daiļslidošanu, sinhrono slidošanu, šorttreku vai ātrslidošanu.

4.1.2. Valsts un pašvaldības iestādes (aģentūras), kuras izveidojušas ar daiļslidošanas, sinhrono slidošanas, šorttreka vai ātrslidošanas sporta skolas vai šo sporta veidu nodaļas un nodarbojas ar bērnu, jauniešu un pieaugušo apmācību šajos sporta veidos.

4.2. Persona, kas vēlas kļūt par LSA biedru, iesniedz LSA Valdei rakstisku iesniegumu, kuram pievieno iesniegumā paredzēto dokumentu kopijas, kas apliecinātas normatīvajos aktos noteiktajā kārtībā. Izskatot iesniegumu par iestāšanos LSA, Valde pārliecinās, vai attiecīgā persona atbilst prasībām, kādas nosaka LSA statūti. Ja persona šīm prasībām atbilst, tā tiek uzņemta biedra kandidāta statusā šajos statūtos noteiktajā kārtībā.

4.3. Valde iesniedz biedra kandidāta iesniegtos dokumentus izskatīšanai un izlemšanai par tās uzņemšanu biedra kandidāta statusā nākamajā Biedru sapulcē.

4.4. Lēmumu par biedra kandidāta vai biedra uzņemšanu Biedru sapulce pieņem ar klātesošo balsstiesīgo LSA biedru vienkāršu balsu vairākumu.

4.5. Pēc apstiprināšanas biedra kandidāts samaksā LSA iestāšanās naudu, kuras apmēru katru gadu Valde nosaka tekošajam gadam.

Biedra kandidātam ir visas tās pašas tiesības un pienākumi, kas biedriem, bet tam nav balsstiesību. Balsstiesības tas iegūst līdz ar tā uzņemšanas apstiprināšanas brīdi biedra statusā.

4.6. Biedra kandidāta statusa termiņš ir ne īsāks par 10 mēnešiem. Beidzoties biedra kandidāta statusa termiņam, nākamajā Biedru sapulcē tiek lemts par biedra kandidāta uzņemšanu par biedru. Izskatot jautājumu par biedra kandidātu apstiprināšanu uzņemšanu par biedriem, Valde Biedru sapulcei sniedz ziņojumu par biedra kandidāta darbību atbilstoši LSA statūtiem un statūtu noteikumu izpildi. Jautājums par biedru kandidātu apstiprināšanu biedru statusā tiek izlemts kā pirmais Biedru sapulces dienas kārtības jautājums un uzņemtie biedri ir tiesīgi piedalīties turpmākā balsošanā.

4.4. Biedrs var jebkurā laikā izstāties no LSA rakstveidā paziņojot par to Valdei;

4.5. Biedru var izslēgt no LSA ar Valdes lēmumu, ja:

4.5.1. biedrs vairāk kā sešus mēnešus nav nomaksājis biedra naudu;

4.5.2. biedrs nepilda Biedru sapulces un Valdes lēmumus;

4.5.3. biedrs nepilda savus pienākumus un uzņemtās saistības;

4.5.4. biedrs veic citu darbību, kas ir pretrunā ar šajos statūtos noteikto.

4.6. Jautājumu par LSA biedra izslēgšanu Valde iesniedz izlemšanai nākamajā Biedru sapulcē. Valdei lēmums par biedra izslēgšanu no biedrības un šā lēmuma motivācija jāpaziņo rakstveidā izslēdzamajam biedram septiņu darba dienu laikā no tā pieņemšanas brīža.

4.7. Biedru sapulce var lemt par daiļslidošanas, sinhronās slidošanas, šorttreka vai ātrslidošanas atbalstītāju, fizisku un juridisku personu, apstiprināšanu LSA Goda biedru statusā. LSA Goda biedriem ir tiesības piedalīties visos LSA organizētajos pasākumos, iesniegt LSA Valdei priekšlikumus par LSA darbību, bet nav balsstiesību Biedru sapulcē. LSA Goda biedram nav jāmaksā biedra nauda.

# 5. nodaļa. Biedru tiesības un pienākumi

5.1. LSA biedriem ir šādas tiesības:

5.1.1. piedalīties LSA pārvaldē,

5.1.2. saņemt informāciju par LSA darbību, tai skaitā iepazīties ar visu LSA institūciju protokoliem, lēmumiem un rīkojumiem,

5.1.3. piedalīties visos LSA organizētajos pasākumos, iesniegt priekšlikumus par LSA darbību un tās uzlabošanu, aizstāvēt savu viedokli.

5.2. LSA biedru pienākumi:

5.2.1. ievērot LSA statūtus un pildīt Biedru sapulces un Valdes lēmumus

5.2.2. regulāri maksāt biedra naudu,

5.2.3. ar savu aktīvu līdzdarbību atbalstīt LSA mērķa un uzdevumu realizēšanu,

5.2.4. cienīt un celt LSA prestižu un nepieļaut tā graušanu sabiedrībā.

5.3. Saistības biedram var noteikt ar Biedru sapulces vai Valdes lēmumu. Nosakot biedram saistības, kas atšķiras no citu biedru saistībām, ir nepieciešama šā biedra piekrišana.

# 6. nodaļa. LSA darba komisijas

6.1. Ar Valdes lēmumu var tikt izveidotas LSA sporta veidu un citu jautājumu darba komisijas, iesniedzot Valdei komisijas darbības nolikumu;

6.2. Komisiju darbību, tiesības un pienākumus, kā arī attiecības ar LSA regulē nolikums, ko apstiprina LSA Valde.

6.3. Veidojot komisiju, no valdes sastāva tiek noteikts atbildīgais par komisijas darbu.

6.4. Komisijas darbam ir konsultatīvs raksturs.

6.5. Pastāvīgo komisiju galvenie uzdevumi ir sagatavot priekšlikumus LSA Valdei par sekojošiem jautājumiem:

6.5.1. Par Latvijas Čempionātu un pārējo Latvijas sacensību kalendāru un nolikumiem; 6.5.2. Par dalību starptautiskās sacensībās (sezonas sacensību kalendārs un atlases kritēriji);

6.5.3. Par Latvijas izlases sastāvu, veidošanas noteikumiem, atlases kritērijiem;

6.5.4. Darba komisijas priekšlikumi tiek iesniegti Valdei rakstveidā, to īsteno atbildīgais pārstāvis par komisijas darbu.

# 7. nodaļa. Biedru sapulces sasaukšana un lēmumu pieņemšana

7.1. Biedru sapulce ir augstākā LSA lēmējinstitūcija.

7.2. Biedrs piedalās Biedru sapulcē ar pārstāvja starpniecību. Pilnvara pārstāvēt biedru sapulcē, piedalīties un balsot Biedru sapulcē izdodama rakstveidā.

7.3. Kārtējā Biedru sapulce tiek sasaukta vienu reizi gadā - ne vēlāk kā līdz 31.martam.

7.4. Ārkārtas Biedru sapulce var tikt sasaukta pēc Valdes iniciatīvas, vai ja to rakstveidā pieprasa ne mazāk kā viena desmitā daļa LSA biedru, norādot sasaukšanas iemeslu.

7.5. Biedru sapulce tiek sasaukta, ne vēlāk kā trīs nedēļas pirms sapulces nosūtot katram biedram rakstisku uzaicinājumu un informējot elektroniski.

7.6. Biedru sapulce ir lemttiesīga, ja tajā piedalās vairāk kā puse no biedriem.

7.7. Ja Biedru sapulce nav lemttiesīga kvoruma trūkuma dēļ, trīs nedēļu laikā tiek sasaukta atkārtota Biedru sapulce, kas ir tiesīga pieņemt lēmumus neatkarīgi no klātesošo biedru skaita, ar nosacījumu, ka tajā piedalās vismaz divi biedri.

7.8. Biedru sapulces lēmums ir pieņemts, ja par to nobalso vairāk kā puse no klātesošajiem biedriem. Lēmums par statūtu grozījumiem, LSA darbības izbeigšanu un turpināšanu ir pieņemts, ja par to nobalso vairāk kā divas trešdaļas no klātesošajiem biedriem.

# 8. nodaļa. Izpildinstitūcija

8.1. LSA izpildinstitūcija ir Valde, kas sastāv no deviņiem valdes locekļiem. Valdes locekļu pilnvaru termiņš ir 4 (četri) gadi.

8.1.1. Valde sastāv no valdes priekšsēdētāja (LSA prezidents), valdes priekšsēdētāja vietnieka (LSA viceprezidents) un septiņiem valdes locekļiem.

8.2. Valdes priekšsēdētāju (LSA Prezidents), Valdes priekšsēdētāja vietnieku (LSA viceprezidents) un Valdes locekļus ievēl Biedru sapulce.

8.3. Lemjot par Valdes locekļu iecelšanu:

8.3.1. vispirms tiek ievēlēts Valdes priekšsēdētājs (Prezidents). Valdes priekšsēdētāja kandidātu ievēlēšanai var izvirzīt jebkurš no biedriem un šāds kandidāts ir izvirzāms un piesakāms esošajai Valdei ne vēlāk kā 15 (piecpadsmit) darbdienas pirms Biedru sapulces. Pēc minētā termiņa Valdes priekšsēdētāja (Prezidenta) kandidāts nevar tikt izvirzīts, izņemot gadījumu, ja noteiktajā termiņā nav izvirzīts neviens kandidāts.

8.3.2. Valdes priekšsēdētājs (Prezidents) pēc tā ievēlēšanas izvirza vienu Valdes locekļa kandidātu – Valdes priekšēdētāja vietnieku (Viceprezidenta kandidātu), pārējos septiņus Valdes locekļu kandidātus izvirza biedri.

8.3.3. Balsošana par Valdes locekļu kandidātiem notiek par visiem kopā. Ja kāds no biedriem pieprasa balsojumu par katru Valdes locekļu kandidātu atsevišķi, tad balsošana tiek rīkota, ja par to lēmumu pieņem Biedru sapulce.

8.3.4. Ja no LSA Biedru vidus tiek izvirzīti vairāk nekā 7 (septiņi) kandidāti, tad balsošana notiek par katru kandidātu atsevišķi.

8.3.5. Lēmumu pieņem balsojot atklāti. Ja kāds no biedriem pieprasa aizklātu balsošanu, tad aizklāta balsošana tiek rīkota, ja par to lēmumu pieņem Biedru sapulce.

8.4. Valdes priekšsēdētājs organizē un vada Valdes darbu. Valdes priekšsēdētājs un viņa vietnieks bez īpaša pilnvarojuma pārstāv LSA valsts, pašvaldību, privātajās un citās starptautiskās organizācijās. Valdes priekšsēdētājs un viņa vietnieks ir tiesīgi pārstāvēt LSA katrs atsevišķi, bet pārējie Valdes locekļi ir tiesīgi pārstāvēt LSA kopīgi. Valdes priekšsēdētājs, Valdes priekšsēdētāja vietnieks un Valdes locekļi ir Latvijas Republikas pilsoņi.

8.5. Valde ir tiesīga izlemt visus jautājumus, kas nav ekskluzīvā Biedru sapulces kompetencē.

8.6. Valde pārzina un vada LSA lietas. Tā pārvalda LSA mantu un rīkojas ar tās līdzekļiem atbilstoši likumiem, statūtiem, Biedru sapulces vai citu LSA izveidotu institūciju lēmumiem.

8.7. Valde organizē LSA grāmatvedības uzskaiti saskaņā ar normatīvajiem aktiem un veic citus pienākumus saskaņā ar statūtos noteikto kompetenci. LSA Valde apstiprina LSA bilanci iesniegšanai Valsts ieņēmumu dienestā.

8.8. Valdes locekli var atsaukt Biedru sapulce tikai tad, ja tam ir svarīgs iemesls. Par šādu iemeslu jebkurā gadījumā uzskatāma pienākumu neizpilde vai nepienācīga izpilde, nespēja vadīt LSA, kaitējuma nodarīšana LSA interesēm, kā arī uzticības zaudēšana.

8.9. Valdes loceklim nav tiesību nodot savas pilnvaras trešajām personām.

8.10. Valdes loceklis var jebkurā laikā iesniegt LSA paziņojumu par Valdes locekļa amata atstāšanu.

8.11. Valde ir lemttiesīga, ja tās sēdē piedalās vairāk nekā puse no Valdes locekļiem. 8.12.Valde lēmumus Valdes sēdē pieņem ar klātesošo Valdes locekļu vienkāršu balsu vairākumu.

8.13. Valde ir tiesīga pieņemt lēmumus bez sēdes sasaukšanas, ja Valdes locekļi rakstveidā nobalso par lēmuma pieņemšanu.

8.14. LSA Valdes sēdes tiek protokolētas. Protokolā obligāti ieraksta pieņemtos lēmumus, norādot katra Valdes locekļa balsojumu „par” vai „pret” par katru lēmumu.

8.15. Valde var pieņemt darbā uz līguma pamata LSA darbības nodrošināšanai nepieciešamos darbiniekus: grāmatvedi, ģenerālsekretāru, **l**ietvedi un citus darbiniekus ja LSA rīcībā ir nepieciešamie līdzekļi, vienlaicīgi nosakot arī darba pienākumus atbilstoši darba aprakstam.

# 9. nodaļa. Revidents

9.1. LSA finansiālās un saimnieciskās darbības kontroli veic revidents, kuru ievēl Biedru sapulce uz vienu gadu.

9.2. LSA revidents nevar būt LSA valdes loceklis.

9.3. Revidents:

9.3.1. veic LSA mantas un finanšu līdzekļu revīziju;

9.3.2. dod atzinumu par LSA budžetu un gada pārskatu;

9.3.3. izvērtē LSA grāmatvedības un lietvedības darbu;

9.3.4. sniedz ieteikumus par LSA finanšu un saimnieciskās darbības uzlabošanu;

9.4. Revidents veic revīziju Biedru sapulces noteiktajos termiņos, taču ne retāk kā reizi gadā.

1. **nodaļa. Biedru nauda**

10.1. LSA biedri maksā biedru naudu, kuras apmēru un samaksas kārtību nosaka LSA Valde.

# 11. nodaļa. LSA darbības izbeigšana, likvidācija un reorganizācija

11.1. LSA darbības izbeigšana, likvidācija un reorganizācija notiek Biedrību un nodibinājumu likumā paredzētajā kārtībā.

Latvijas Slidošanas Asociācijas Valdes priekšsēdētājs

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_/Uldis Šauers/

(paraksts)

Statūtu jaunā redakcija apstiprināta Biedru sapulcē Rīgā, 2025.gada 23.maijā.